1.3.2022
RO
Jurnalul Oficial al Uniunii Europene
C 99/169 Joi, 8 iulie 2021
2.
invită statele membre să adopte un Pact pentru cercetare și inovare în Europa, care să includă următoarele angajamente ce trebuie îndeplinite până în 2030: să crească cheltuielile publice pentru C&I de la nivelul mediu actual de 0,81 % din PIB la 1,25 % într-un mod coordonat la nivelul UE; să crească finanțarea publică națională pentru C&D a programelor comune și a parteneriatelor europene de la nivelul actual de puțin sub 1 % la 5 %; și să ajungă la un acord comun asupra domeniilor prioritare pentru acțiunea SEC (atât orizontale, cât și tematice);
3. subliniază legătura puternică dintre C&I și spiritul de întreprinzător, care creează oportunități pentru înființarea de noi unicorni, întreprinderi nou-înființate și IMM-uri; reamintește importanța creării unui ecosistem digital care ar contribui la inovarea tehnologică și la extinderea IMM-urilor, în principal prin intermediul „centrelor de inovare SEC”;
4. recunoaște rolul esențial al universităților și al instituțiilor universitare în crearea unor ecosisteme dinamice de C&I; subliniază rolul central al studenților ca următoarea generație de inovatori în aceste ecosisteme;
5. insistă ca, în contextul SEC, termenii „cercetare” și „inovare” să nu se limiteze la inovarea tehnologică, ci să fie integrați ca subiecte transversale de mare relevanță pentru toate aspectele științelor sociale și umaniste și să fie pe deplin integrați în fiecare dintre obiectivele generale;
6. consideră că reexaminarea SEC ar trebui să includă o abordare orizontală pentru consolidarea cooperării dintre instituțiile de cercetare, inclusiv universități; solicită un sprijin bugetar sporit pentru alianțele universitare, precum și instituirea unui cadru favorabil care să permită alianțelor să se dezvolte într-un mod flexibil; consideră, de asemenea, că cooperarea universitară nu ar trebui să se limiteze doar la alianțe, și că ar trebui să fie disponibile mai multe mecanisme de finanțare pentru ca universitățile să coopereze în afara alianțelor;
7. subliniază importanța creării de sinergii între învățământul superior, instituțiile de cercetare și organizațiile societății civile în calitate de parteneri veritabili în contextul C&I, precum și alianțele industriale, valorificând astfel pe deplin rolul dual al universităților; reiterează, în acest context, necesitatea de a crea condiții și oportunități favorabile pentru cercetători prin utilizarea unei infrastructuri de cercetare de înaltă calitate; invită Comisia să asigure o concepție care favorizează includerea pentru aceste parteneriate, bazată pe transparență, pe o reprezentare echilibrată a părților interesate și pe o deschidere continuă, și să ofere părților interesate divergente posibilități suficiente de a participa;
8. subliniază că orice cerere de finanțare trebuie să fie transparentă și anunțată cu mult timp înainte; subliniază, de asemenea, că foile de parcurs comune privind tehnologia industrială ar trebui să țină seama mai bine de contribuția de la bază spre vârf și de participarea care favorizează includerea și nu ar trebui să ia în considerare industria ca sursă principală de contribuții, ci ar trebui, de asemenea, să accepte contribuții din partea celei mai recente C&I de ultimă generație, precum și din partea organizațiilor de consumatori și a partenerilor sociali;
9.
invită statele membre să transpună „noul SEC” în politici concrete și acțiuni de finanțare menite să contribuie la dubla tranziție „verde” și „digitală”, la punerea în aplicare a unui Pact verde european ambițios și a unei strategii industriale ambițioase, la o redresare rezilientă și la nevoile medicale nesatisfăcute; subliniază importanța unor legături adecvate în cadrul și între ecosistemele industriale și de inovare și actorii acestora, inclusiv mediul academic, industria, sectorul public la diferite niveluri, publicul larg și societatea civilă din întreaga UE, pentru a se asigura că rezultatele cercetării sunt aplicate mai rapid în economie și în societate; subliniază, în acest context, rolul vital al IMM-urilor în abordarea inovării și a dezvoltării tehnologice, precum și potențialul IMM-urilor tradiționale care trebuie încă pus în valoare; subliniază rolul „centrelor SEC” ca instrument de asigurare a disponibilității unor cunoștințe științifice de înaltă calitate în toate orașele și regiunile din UE și, de asemenea, de stimulare a regiunilor în care există oportunități de creștere sustenabilă;
10. este preocupat de faptul că procesul de îmbunătățire a calității sistemelor de C&I încetinește și înregistrează progrese inegale pe teritoriul Uniunii (3);
11. subliniază rolul important jucat de C&I în timpul pandemiei de COVID-19 în găsirea unor soluții multisectoriale și transdisciplinare pentru depășirea crizei; în acest sens, salută planul de acțiune ERAvsCorona ca exemplu de acțiune definită rapid și bine orientată, întreprinsă împreună cu statele membre;
(3)
Raportul privind progresele SEC din 2018.